section_heading: Pogon
paragraph_text: Pogonsku grupu aviona Su-34 čine dva turbomlazna motora AL-31F. Motori su modularne konstrukcije i imaju elektronski sustav za upravljanje i kontrolu. Maksimalan potisak motora bez naknadnog sagorijevanja je 74,6 kN, a s naknadnim sagorijevanjem 122,6 kN. Potrošnja goriva se, zavisno o načinu rada motora, kreće između 0,07 kg/(N x h) i 0,08 kg/(N x h). Masa motora je 1520 kg, dužina 4950 mm, a maksimalni radijus 1180 mm. Na serijskom Su-34 se mogu primijeniti suvremenije modifikacije motora AL-31F - inačica AL-31F M1 potiska 135 kN ili inačica AL-31F M2 potiska 145 kN. Unaprijeđeni motor AL-31F M2 je predstavljen 2012. godine i po specifikacijama je oko 10% jači s maksimalnim potisakom od 145 kN, ima nešto nižu potrošnju goriva i dulji radni vijek od prethodnika AL-31F M1. Međutim, zbog financijskih razloga se odustalo od ovog motora te je zadržan stariji AL-31F M1. Motori se gorivom opskrbljuju iz tri spremnika u trupu letjelice i jednog u konzoli krila. Moguća je i ugradnja tri odbaciva spremnika. Zrakoplov je opremljen uređajem za dopunjavanje gorivom u letu s aviona tankera Il-78 (Il-78M) i Su-24M (s podvjesnim sustavom UPAZ).